ഓസീസിനെതിരായ ടി20 പരമ്പരയിൽ പാക്കിസ്ഥാൻ ക്രിക്കറ്റ് ബോർഡ് അവതരിപ്പിച്ച ബിസ്കറ്റ് ട്രോഫി ട്രോളർമാർ ആഘോഷമാക്കിയിരുന്നു . ട്രോഫിയുടെ മുകളിൽ കുത്തിനിർത്തിയ ബിസ്കറ്റിൻറെ രൂപവും പേരുമാണ് ചിരിപടർത്തിയത് . ഈ ചിരി അടങ്ങും മുൻപ് ട്രോളർമാർക്ക് ആഘോഷിക്കാൻ പുതിയ ട്രോഫിയുടെ മാതൃകയുമായി എത്തിയിരിക്കുകയാണ് പാക്കിസ്ഥാൻ ക്രിക്കറ്റ് ബോർഡ് . ന്യൂസീലൻഡിനെതിരായ ടെസ്റ്റ് പരമ്പരക്കായാണ് ഈ ട്രോഫി അവതരിപ്പിച്ചത് . ' ഓയേ ഹോയേ കപ്പ് ' എന്നാണ് ട്രോഫിക്ക് പേരിട്ടിരിക്കുന്നത് . ട്രോഫിയിൽ ഈ പേര് വലുതായി ആലേഖനം ചെയ്തിട്ടുമുണ്ട് . എന്നാൽ ഈ ട്രോഫിയുടെ ഡിസൈനും ക്രിക്കറ്റ് ആരാധകർക്കിടയിൽ മതിയായ മതിപ്പുണ്ടാക്കിയില്ല . സമൂഹമാധ്യമങ്ങളിൽ ബിസ്കറ്റിന് പിന്നാലെ പാക്കിസ്ഥാൻ ക്രിക്കറ്റ് ബോർഡിനെ തിരിഞ്ഞുകുത്തുകയാണ് ഓയേ ഹോയേ കപ്പ് .